b'\n_START_ARTICLE_\nNovara (pokrajina)\n_START_SECTION_\nZgodovinske zanimivosti\n_START_PARAGRAPH_\nPrvotna pokrajina Novara, ki jo je leta 1859 ustanovil kraljevi minister Rattazzi, je bila zelo ob\xc5\xa1irna, saj je zajemala tudi nekatera mesta, ki so se smatrala zgodovinsko in politi\xc4\x8dno pomembnej\xc5\xa1a od Novare. Glavno med temi, Vercelli, je doseglo odcepitev \xc5\xbee leta 1927. Preostalo ozemlje je bilo zelo razpotegnjeno, tako da so bili obmejni kraji preve\xc4\x8d oddaljeni od glavnega mesta, zato je bil leta 1976 ustanovljen okraj Verbano Cusio Ossola, ki je - sicer pod okriljem Pokrajine - vodil samostojno administracijo. Toda ukrep ni re\xc5\xa1il problemov, zato je bil leta 1992 okraj spremenjen v Pokrajino Verbano-Cusio-Ossola.'